Talið á skipum, ið søkka av vanlukkum, minkar í stórum. Í fjør var talið av skipbrotum metlágt. Árið fyrr var talið á skipum, ið sukku, 98, og í 2000 sukku ikki færri enn 207 skip. Tað er samstundis 55 prosent lægri enn 10 ára miðaltalið uppá 104 skip, skrivar Allianz, sum vísir á“ hepnar umstøður” og sum heild betri trygd til sjós sum høvuðsgrundir til jaligu gongdina. -Betri skipasnið, tøkni, strangari reglur og stýriskipanir umborð hava eisini forðað fyri størri vanlukkum, verður sagt í frágreiðingini hjá Allianz. Ímeðan samlaða talið av skipbrotum sum heild er metlágt, henda flestu skipbrotini serliga í einum ávísum øki, nevniliga í“ nýggja Bermuda-trýhyrninginum” millum Filipsoyggjar, Indonesa og Suðurkina. Í fjør sakk ein fjórðingur av øllum skipum, sum sukku hetta árið, nevniliga 12 skip, í nýggja Bermuda-trýhyrninginum.